**Etelä-Suomen neuvottelukunta - työjärjestys**

Alueiden kehittämisestä ja Euroopan unionin alue- ja rakennepolitiikan toimenpiteistä annetun lain (756/2021) 17 §:ssä on lueteltu maakunnan liittojen tehtävät. Sen mukaisesti maakunnan liitot edistävät maakuntien välistä yhteistyötä.

Etelä-Suomen maakuntien liitot; Uudenmaan liitto, Varsinais-Suomen liitto, Päijät-Hämeen liitto, Kymenlaakson liitto ja Etelä-Karjalan liitto (myöhemmin liitot) ovat päättäneet maakuntien yhteistoiminnasta seuraavaa:

1 §

Liitot edistävät maakuntien välistä yhteistyötä sekä yhteistä edunvalvontaa. Liittojen yhteistoimintaa koordinoi Etelä-Suomen neuvottelukunta.

2 §

Tämä työjärjestys ei estä yhteistyöalueeseen kuuluvien maakuntien muuta yhteistoimintaa yhteistyöalueen ulkopuolisten maakuntien kanssa.

3 §

Etelä-Suomen neuvottelukunnan jäsenet nimeävät kunkin maakunnan liitto. Neuvottelukuntaan nimetään maakuntahallitusten puheenjohtajistot ja kansanedustajia siten, että kustakin maakunnasta nimetään kaksi kansanedustajaa eri puolueista. Poikkeuksena Uusimaa, josta valitaan neljä kansanedustajaa. Neuvottelukuntaan kuuluvat edellisten lisäksi maakuntajohtajat.

Hämeen ja Kaakkois-Suomen vaalipiirit jakautuvat kummatkin useamman kuin yhden maakunnan alueelle. Neuvottelukuntaan kuuluvat edustajat valitaan näiden Hämeen vaalipiirin osalta Päijät-Hämeestä, Kaakkois-Suomen vaalipiirin osalta Kymenlaaksosta ja Etelä-Karjalasta.

Neuvottelukunnan toimikausi on kuntavaalikausi. Neuvottelukunnan kokoonpanoa tarkistetaan kansanedustajien osalta tarvittaessa eduskuntavaalien jälkeen.

Etelä-Suomen neuvottelukunnan puheenjohtajana toimii yhteistyöalueen vetovastuussa olevan maakunnan liiton maakuntahallituksen puheenjohtaja. Varapuheenjohtajana toimii seuraavana puheenjohtajamaakunnan maakuntahallituksen puheenjohtaja.

Etelä-Suomen neuvottelukunnan esittelijänä toimii yhteistyön vetovastuussa olevan maakunnan maakuntajohtaja, joka vastaa valmistelusta yhdessä muiden yhteistyöalueen maakuntajohtajien kanssa.

4 §

Yhteistyön pohjana on toimintasuunnitelma, joka tulee käsitellä Etelä-Suomen neuvottelukunnassa ennen ao. vuoden käynnistymistä.

Neuvottelukunta kokoontuu noin kahdesti vuodessa. Koolle kutsumisesta vastaa kulloinkin yhteistyön puheenjohtajamaakunta. Yhteistyön puitteissa tavoitteena on lisäksi järjestää Etelä-Suomen kaikille kansanedustajille ja sidosryhmille valtiopäivät kahdesti vaalikaudessa.

Puheenjohtajuus kiertää maakunnittain siten, että vuonna 2023 puheenjohtajamaakuntana toimii Etelä-Karjala ja seuraavina vuosina aakkosjärjestyksessä Kymenlaakso, Päijät-Häme, Uusimaa, Varsinais-Suomi.

5 §

Liitot vastaavat omista kuluistaan pois lukien neuvottelukunnan kokousten järjestelykulut, joista vastaa järjestävä maakunnan liitto. Mikäli yhteistyöstä aiheutuu tehtävä- tai hankekohtaisia kuluja, niiden jaosta päätetään erikseen. Mikäli yhteistyöstä aiheutuu muita kuin edellä mainittuja kuluja, ne jaetaan kunkin yhteistyöhön osallistuvan maakunnan kesken erikseen sovittavalla tavalla.

6 §

Tämän työjärjestyksen muuttaminen edellyttää sen osapuolten yksimielistä päätöstä.

7 §

Maakuntien liitot voivat irtisanoutua neuvottelukunnan toiminnasta ilmoittamalla siitä kirjallisesti muille neuvottelukunnan osapuolille vähintään kuusi (6) kuukautta ennen seuraavan kalenterivuoden alkua.

Neuvottelukunta voi ottaa uusia maakuntien liittoja toimintaan yksimielisellä päätöksellä.

8 §

Tämä työjärjestys tulee voimaan, kun kaikki liitot ovat hyväksyneet sen. Työjärjestys on voimassa toistaiseksi.

Käsitelty Etelä-Suomen neuvottelukunnan kokouksessa Helsingissä 28.2.2023.

Hyväksytty XX maakuntahallituksessa zz.zz.2023.